text: Nu kan du på din telefon se ventetiden på skadestuen
  10 januar 2012 kl. 14.43
  Hvis du vil undgå de lange ventetider på skadestuen, kan din smartphone fremover hjælpe dig.
  I dag åbnede Region Syddanmark en hjemmeside og en særlig tjeneste til smartphones, hvor du kan se, hvor lang køen er på skadestuen - inden du tager derhen.
  Det er første gang, at en region herhjemme indfører systemet. 
  - Vi har ønsket at lave en app, der giver borgerne overblik over, hvor de kan få den hurtigste hjælp. Vi håber, at det vil betyde, at flere borgere vælger at benytte sig af vores udmærkede skadeklinikker, hvor borgerne kan få hjælp til mindre skader, så vi på den måde kan aflaste skadestuerne og dermed sikre en generel kortere ventetid, siger regionsrådsformand Carl Holst (V).
  